arnastofnun/IGC-2024 huggingface dataset:
Erlenda eineltið

Það er orðin opinber söguskýring Flokksins, að Ísland sæti erlendu einelti. Bankahrunið sé ekki að kenna einkavinavæðingu Flokksins. Seðlabankinn varð ekki gjaldþrota vegna fjárausturs Davíðs, heldur vegna samsæris útlendinga. Þessi augljósa vænisýki er orðin opinber stefna flokks, sem hefur hrifsað forustu einangrunarsinna. Stefna Vilhjálms Egilssonar og atvinnulífsins er komin á öskuhauga flokksins. Davíð einn hafði rétt fyrir sér og Davíð einn mun koma aftur og leiða þjóðina til sigurs. Af þessu fæst sama gæsahúð og af lestri stefnuskrár Hitlers sáluga. Hún byggðist á grunni erlends eineltis.
Skaðlegt að styðja íþróttir

Arnar Birkir Hálfdánarson í handboltaliði Fram er orðinn illræmdur fyrir

stríðsyfirlýsingu í Fréttablaðinu. Sér ekki eftir að hafa beitt Jón Karl Björnssyni svonefndu Júgóslavíubragði. Það felst í að taka í fót manns, sem stekkur upp til að skjóta bolta. Arnar segir Jón hafa átt það skilið. Ég hef lengi talið, að uppeldi barna og unglinga í íþróttafélögum sé í steik. Arnar Birkir og Fram staðfesta það. Forráðamenn Fram hafa ekki beðist afsökunar á fantabragði Arnars. Ekki heldur á ógeðslegu rugli hans í fjölmiðlum. Ég tel, að opinber fjárstuðningur við íþróttafélög framleiði beinlínis skrímsli.
Eigin ábyrgð á sjálfsvígum

Þeir, sem svifta sig lífi af fjárhagsáhyggjum, gera það á eigin ábyrgð, en ekki annarra. Deyi þeir frá skuldum á ábyrgð vina, ættingja eða tengdafólks, valda þeir þessu fólki vandræðum til viðbótar. Að svipta sig lífi er víðtæk ákvörðun, sem kristin kirkja hefur ætíð verið andvíg. Því eru sjálfsvíg enn feimnismál í samfélagi fólks í Vestur-Evrópu. Vandamálin, sem stuðla að hugarfari sjálfvíga skána ekki, þótt menn beini geiri að þeim, sem innheimta skuldir. Eða að þeim, sem höfðu afskipti af viðkomandi manni. Enda mistókst tilraun til að æsa málið upp. Bloggarar bitu að þessu sinni ekki á agnið.
Rannsóknir á Alþingi

Hugvitsmaður Alþingis er Tryggvi Þór Herbertsson, ráðgjafi Geirs Haarde úr hruninu. Ráfar um gangana og hreytir ókvæðisorðum í þingmenn, er hann mætir. Vill rannsókn á skjalastuldi í þingsal. Stundaskrá málþófs brennuvarganna, sundurliðuð upp á mínútu, hvarf af borði þingmanns Hreyfingarinnar. Tryggvi á að heimta rannsókn á fleiri málum Hreyfingarinnar. Til dæmis þarf rannsókn á neftóbaksnotkun þingmanna, einkum Össurar Skarphéðinssonar. Einnig þarf rannsókn á misnotkun á matartíma þingmanna Hreyfingarinnar. Misnotkunin kann að leiða til varanlegs tjóns á heilsu svangra og vansvefta brennuvarga.
Obama gaf eftir í nótt

Barack Obama Bandaríkjaforseti ákvað í nótt að gefa meira eftir í ágreiningi um aðgerðir í loftslagsmálum. Hann telur sig geta náð samkomulagi við Kína og Indland um ný viðmið. Er líka reiðubúinn að taka þátt í fjölþjóðlegum sjóði auðríkjanna til að hjálpa þróunarríkjum í loftslagsmálum. Þar með er ljóst, að Bandaríkin verða stærra númer á loftslagsfundinum í Kaupmannahöfn en áður var talið. Obama hefur því ákveðið að vera viðstaddur fundarlokin. Það þýðir, að hann telur sig hafa eitthvað til málanna að leggja og telur sig þurfa að fylgja þeim málstað eftir. Allt lofar þetta góðu um aðgerðir.
Kosið um IceSave á þriðjudag

Aðeins einn frétta-vefmiðill birti í gærkvöldi aðalfréttina um málþófið á Alþingi. Það var vefur ríkisútvarpsins. Hann sagði kl. 22:37 frá skriflegu samkomulagi um atkvæðagreiðslu um IceSave á þriðjudaginn. Þá verður kosið um að vísa málinu til nefndar og síðustu umræðu. Þar með er búið að semja um endalok málþófsins. Aðrir vefmiðlar misstu af aðalfréttinni. Mogginn sagði 22:19 og Eyjan 22:00, að stjórnarflokkarnir hefðu bakkað og hleypt öðrum málum fram fyrir IceSave. En málsaðilar sömdu um alla meðferð þingmála næstu daga og um endalok málþófsins. Stóra fréttin segir, hvenær málþófinu lýkur.
Eiður Smári og bankahrunið

Samkvæmt fréttum tók Eiður Smári Guðjohnsen fótboltamaður þátt í að hreinsa út úr íslenzku bönkunum. Skuldar þar hundruð milljóna króna. Er þannig aðili að hruni bankanna og tilheyrandi skuldsetningu ríkissjóðs, barna okkar og barnabarna. Sá gerningur er laus við að vera einkamál Eiðs Smára. Samt telur hann, að það sé sitt einkamál, sem fjölmiðlar megi ekki vasast í. Fullyrðing hans sýnir, í hvílíkar öfgar eru komnar kenningar um, að fjármál flokkist sem einkamál fólks. Nákvæmlega slíkar öfgakenningar stuðluðu að andvaraleysi þjóðarinnar, þegar brennuvargar Sjálfstæðisflokksins settu hana á hliðina.
Minnisvarði um málþófið

Þarf ekki að gera bók um málþófið? Birta hundrað ræður Birgir Ármannssonar og Gunnars Braga Sveinssonar við aðra umræðu um IceSave. Sýna innihaldið í málþófinu eða réttar sagt innihaldsleysið. Menn tyggja sama bitann hundrað sinnum, veita sjálfum sér andsvör, tala um fundarstjórn og matarhlé. Málþóf er viðurkennd aðferð til að segjast vera fúll á móti. En öll málþóf tekur enda, nema þetta eina. Er nú ekki hægt að endurvekja lýðræðið með tillögu til dagskrár og knýja fram atkvæðagreiðslu? Svo að lýðræðið haldi áfram. Hundrað ræður Gunnars og Birgis í bók verður fínn minnisvarði um málþófið.
Arijón réð sakborninginn

Allir eru bankastjórar stóru bankanna siðferðilega úti að aka. Þeir telja sjálfsagt að hengja smælingja og afskrifa skuldir útrásardólga. Engum líkur er þó Finnur Sveinbjörnsson í Arajóni. Hann réð Halldór Bjarkar Lúðvíksson sem yfirmann fyrirtækjaþjónustunnar. Halldór er sakborningur í rannsókn sérstaks saksóknara á bankahruninu. Hann kann að reynast saklaus, en ráðning hans sýnir samt einstæða fyrirlitningu bankastjóra á rannsókn bankahrunsins. Ríkisstjórninni hefur gersamlega mistekizt að siðvæða bankastjórana. Þeir láta eins og brennuvargarnir frá tíma Davíðs Oddssonar séu enn við völd.
Rétturinn til að greiða atkvæði

Lýðræði felst ekki í að fá að segja sama hlutinn hundrað sinnum. Það felst í að fá að tjá sig í verki, með því að greiða atkvæði. Með því að tefja fyrir IceSave er ekki verið að stunda lýðræði, heldur tefja lýðræði. Hefð er fyrir málþófi hér á landi, en málþófið út af IceSave er komið langt út fyrir allar hefðir. Ögmundur Jónasson lenti í þeirri bitru reynslu í sumar, að engan tilgang hefur að reyna sættir við brennuvargana. Stjórnarþingmenn eru í hans hlutverki núna. Þeir eiga að snúa við blaðinu, berja í borðið og knýja fram atkvæðagreiðslu. Rétturinn til að greiða atkvæði er hornsteinn lýðræðisins.
Kjósendur eru gullfiskar

Sjálfstæðisflokkurinn ber ábyrgð á hruninu. Allir helztu brennuvargarnir eru eindregnir stuðningsmenn hans. Flokkurinn hossaði Davíð sem forsætis og sem seðlabankastjóra. Hossaði einkavinavæðingu Davíðs á Landsbankanum og hossaði eftirlitsleysi fjármála. Var síðan við stjórnvölinn í hruninu. Ber ábyrgð á hegðun Davíðs og Geirs árið 2008, þegar bankarnir hrundu. Ber fulla ábyrgð á lánasvalli og gjaldþroti seðlabankans. Ber ábyrgð á Bjarna Ben og Þorgerði Katrínu og Birgi Ármannssyni, er voru klappstýrur ruglsins. Af hverju styður þriðjungur þjóðarinnar þessa brennuvarga? Hefur hann bara gullfiskaminni?
Misskilningur Latabæjar

Fjármálastjóri Latabæjar segir tekjur standa undir daglegum rekstri. Viðhorf að hætti 2007. Skuldir eru ekki meðtaldar og hvorki afborganir né vextir af skuldunum. Þannig voru fyrirtækin rekin í loftblöðrunni, sem kennd er við 2007. Nú hafa menn aftur áttað sig á, að vextir og afborganir eru hluti af rekstri fyrirtækja. Latabæjarmenn tala samt eins og það séu bara aukaatriði. Reksturinn sé fínn, þótt hann standi ekki undir vöxtum og afborgunum. Gaman væri, ef einhver viðskiptafróður maður kannaði, hvernig þetta rugl varð til í rekstri fyrirtækja. Og af hverju enginn leiðrétti þennan 2007-misskilning.
Þú borgar fyrir krónuna

Krónan er meginþáttur rýrnunar lífskjara venjulegra Íslendinga. Hrun hennar í fyrra skar lífskjörin niður. Ferðir til útlanda og innfluttar vörur eru tvöfalt dýrari en áður. Þetta er búið og gert. Kerfið græddi á krónunni, en þú tapaðir. Kerfið fékk sveigjanleikann, en þú borgaðir fyrir hann. Krónan er í rauninni versta mál, þótt við græðum ekkert á að losna við hana núna. Við neyðumst til að endurreisa peningakerfið með krónunni en ekki án hennar. Evran er langtímamarkmið. Við getum glatt okkur við, að utanríkisviðskiptin eru í erlendri mynt. Og getum hæglega notað útlenda mynt meira innanlands.
Vilja hrunverja til valda

Skoðanakönnun eftir skoðanakönnun staðfestir, að þjóðin skiptist í jafnar fylkingar brennuvarga og brunaliðs. Annars vegar eru stuðningsmenn tveggja hrunverja, sem kveiktu í innviðum samfélagsins og hindra brunaliðið. Látum vera, að Framsókn hafi 16%, hún var ekki viðstödd bankahrunið. Furðulegra er, að 32% styðja sjálfan Hrunflokkinn. Þriðjungur fólks styður flokkinn, sem kom Íslandi á vonarvöl. Því er ekki von, að slökkvistörfin gangi hratt. Brennuvargarnir þvælast fyrir sem mest þeir mega. Hafa til þess stuðning heimskra og forstokkaðra kjósenda, sem vilja hrunverja aftur til valda.
Lömuð ríkisstjórn verst ekki

Af hverju eru óhæfir bankastjórar ekki látnir fara nú þegar? Af hverju eru ekki sett lög um meðferð gjaldþrota eignarhaldsfélaga? Af hverju eru þau ekki seld í hagkvæmum einingum af samkeppnisástæðum? Af hverju er gegnsæi banka ekki enn lögbundið? Af hverju eru brennuvargar Sjálfstæðisflokksins enn í ýmsum af æðstu embættum ríkisins? Af hverju er verið að reyna að afla stórlána, sem ríkið þarf ekki? Af hverju er kúlukarl og hrunverji gerður að ráðgjafa félagsráðherra? Af hverju heldur ríkisstjórnin að sér höndum, meðan valdamenn í kerfinu grafa undan henni? Af hverju er IceSave enn óafgreitt?
Óskipulögð taugaveiklun

Ömurleg er verkstjórn stjórnarsinna á Alþingi. Mæta þaulskipulögðu andófi minnihlutans með taugaveikluðum undanslætti og óskipulagðri eftirlátssemi. Dögum og vikum saman leyfa verkstjórar meirihlutans minnihlutanum að ráða ferðinni. Í gær var loks ákveðið að halda þolfund unz umræðunni um IceSave yrði lokið. Undir morgun var svo snúið af þeirri braut og fundi frestað fram undir hádegi. Verkstjórar meirihlutans virðast ekki hafa bein í nefinu til að stjórna neinu. Þetta er auðvitað tóm vitleysa. Láta verður hart mæta hörðu. Óskipulögð taugaveiklun er ávísun á yfirvofandi fall meirihlutans.
Erfiðleikar Valdimars

Ritstjórnarskrifstofum Vísis var skipt í tveggja manna herbergi meðfram ritstjórnarganginum. Valdimar Jóhannesson var um tíma í tveggja manna herbergi með Eddu Andrésdóttur, sem síðar varð fréttaþula Stöðvar 2. Allir blaðamenn elskuðu Eddu, sem var glæsilegasta kona eins og hún er enn. Lítt gekk mönnum þó að fara á fjörur við hana. Að lokum fór svo fyrir Valdimar, að hann kom til mín og bað um vistaskipti. Hann héldi ekki lengur út að vera í herbergi með svo fagurri konu. Hún truflaði sig svo, að sér yrði ekkert úr verki. (Úr bókinni: Jónas Kristjánsson: Frjáls og Óháður, 2009)
Eiður Smári engum líkur

Samkvæmt DV er Eiður Smári Guðjónsson öðruvísi en aðrir útrásarvíkingar. Hann fór eins og þeir flatt á ýmsu braski í útlöndum. Öfugt við þá ætlar hann að borga skuldir sínar, sem nema rúmum milljarði króna. Hann ber því virðingu fyrir sjálfum sér. Slíkt skortir hjá nánast öllum útrásarvíkingum. Þeir skilja eftir sig slóð gjaldþrota eignarhaldsfélaga og fela sjálfa sig í skjóli bankareikninga á aflandseyjum. Þeir eru allir trausti rúnir og munu aldrei bíða þess bætur. Halda dauðahaldi í illa fengið felufé í stað þess að standa reikningsskap gerða sinna gagnvart bálreiðu samfélagi Íslendinga.
Sálræn forsenda “umsáturs”

Viðsnúningur Sjálfstæðisflokksins frá hnattvæðinguu til einangrunar á sér sálræna forsendu. 28. marz kom Davíð Oddsson úr Seðlabankanum á landsfund. Skipaði flokknum að fleygja markaðslögmálum Vilhjálms Egilssonar. Síðan hefur flokkurinn stutt þjóðareinangrun. Flokkurinn hatar umheiminn, einkum Norðurlönd og Evrópusambandið. Sér óvini hvarvetna og Styrmir Gunnarsson skrifaði bókina “Umsátrið”. Upphafið að öllu þessu rugli er vaxandi gremja Davíðs yfir skilningsleysi útlendra hefðarkarla á íslenzkri fyndni hans. Þeir láta undir höfuð leggjast að dýrka hann, öfugt við dáleidda Íslendinga.
Æ sér gjöf til gjalda

Fimm þingmenn eru á framfæri peningavalds og fáokunar. Þeir fengu hver um sig milljónir frá stórfyrirtækjum til að komast á þing. Allir eru þeir í Sjálfstæðisflokknum og einn þeirra er formaður flokksins. Það eru Guðlaugur Þór Þórðarson, Illugi Gunnarsson, Jón Gunnarsson, Bjarni Benediktsson og Ólöf Nordal. Óhætt er að telja þau vera þingmenn auðvaldsins fremur en þingmenn almennings. Skynsamlegt er að taka þau mátulega alvarlega, þegar þau opna munninn á Alþingi. Hvenær eru þau að gæta hagsmuna gjafmildra stórfyrirtækja og okrara og hvenær eru þau frjáls? Æ sér gjöf til gjalda.
Níu áratuga gömul vænisýki

Guðmundur Hálfdánarson prófessor bendir réttilega á, að ríki eru einmitt í Evrópusambandinu til að verja fullveldi sitt. Að vísu er ein undantekning, Bretland. Þar telja menn sambandinu flest til foráttu, eins og á Íslandi, einkum skort á fullveldi. Annars staðar eru menn sáttir við fullveldi sitt, telja það ekki skaðast af aðildinni. Eindregnast telja nýju ríkin í Austur-Evrópu, að Evrópusambandið sé hluti af fullveldi þeirra. Guðmundur rakti í fyrirlestrinum, að frá upphafi fullveldis hafi stöðugur fjöldi Íslendinga óttazt að glata fullveldinu. “Umsátrið” er níu áratuga gömul vænisýki.
Upp með bananalýðveldið

Sigurjón M. Egilsson segir, að bananar hafi verið vinsæll matur á sjó. Borða mátti þá standandi úti á dekki án þess að taka af sér gúmmívettlingana. Ráð er að koma fyrir bananaklösum hér og þar í sal Alþingis. Þá ætti Margrét ekki að verða svöng og ekki hinir heldur. Þeir, sem komast í sjötíu ræður í einni umræðu um eitt mál ættu líka að mega hafa kopp í þingsal. Með koppi undir og bananaklasa yfir ræðustól ættu Gunnari Braga Sveinssyni og Birgi Ármannssyni að vera allir vegi færir. Markmiðið er, að brennuvargarnir frá hruninu geti stanzlaust hindrað störf brunaliðsins. Upp með bananalýðveldið.
Ritskoðaður sannleikurinn

Sannleiksnefndin ætlar ekki þjóðinni aðgang að skýrslu sinni um orsakir bankahrunsins. Skýrslan í heild er ætluð innvígðum, en almenningur fær að sjá valda kafla úr henni. Þetta er auðvitað brandari, ef menn geta þá enn brosað. Sannleiksnefndin hefur almenning að fífli. Það hlaut að vera, að nefnd undir forsæti Páls Hreinssonar leyndarkóngs teldi óeðlilegt, að fólk fái upplýsingar. Þetta kansellí-lið veit ekki, að við viljum búa í upplýstu samfélagi. Að hætti embættismanna löngu liðinna alda lítur það á okkur sem pupulinn. Boðað er, að við fáum í febrúar að sjá ritskoðaðan sannleikann.
Þeir höfðu rétt fyrir sér

Kjósendur líta skökkum augum á bankahrunið samkvæmt nýjustu skoðanakönnun. Telja ofurmenni útrásarinnar ekki fremsta í röð sökudólga hrunsins. Og gera ekki nægan mun á stjórnmálaflokkunum. Að vísu kenna þeir Sjálfstæðisflokknum mest flokka um hrunið, næstmest fylgiflokkum hans, einkum Framsóknarflokknum og einnig Samfylkingunni. Hins vegar er of lítill munur milli flokka, sem bendir til, að kjósendur litist af stuðningi sínum við einstaka flokka. En svo er raunsætt hjá kjósendum, að bankarnir beri mesta ábyrgð, ásamt Seðlabankanum og Fjármálaeftirlitinu. Þar höfðu þátttakendur rétt fyrir sér.
Reknir fyrir að fótósjoppa

Mér fundust skrítnar landslagsmyndirnar í Iceland Review, sem ýktu bratta og nálægð fjalla. Sýndu ekki íslenzkt landslag, heldur ímyndað. Þá notuðu menn fjarlægðarlinsur. Nú nota menn Photoshop til að falsa myndir. Ísraelska fréttablaðið Yated Neeman fótósjoppar alltaf út ráðherrana Limor Livnat og Sofa Landver, því að þeir eru konur. Le Figaro fótósjoppaði út demantshring ráðherrans Rachida Dati. Náttúrulífsmyndir eru gerðar óeðlilega grænar, til dæmis af Machu Picchu í Perú. Alvöru dagblöð úti í heimi eru farin að átta sig á þessum vanda. Fréttaljósmyndarar eru núna reknir fyrir að fótósjoppa.
Óbeit á ókunnugum

Svissneska bannið á bænakallturnum múslima sýnir aukin áhrif róttækrar hægri stefnu. Hún er andvíg útlendingum og flóttamönnum og andvíg ríkisumsvifum í þágu velferðar. Við eigum eftir að sjá meira af þessu víða í Evrópu og líka hér á landi. Erlendis leiðir þetta til þrengri stöðu múslima, sem gengur illa að laga sig að veraldlegu samfélagi Vesturlanda. Hér á landi mun þetta hafa svipuð áhrif. Og er raunar þegar undirliggjandi þáttur í óbeit margra á Alþjóða gjaldeyrissjóðnum og ýmsum nágrannaríkjum. Og í óbeit manna á dýrum samningum á borð við IceSave og Evrópusambandið. Flækir hnattvæðinguna.
Misvísandi prósentur

Loftslagsfundurinn mikli í Kaupmannahöfn er framhald Kyoto-fundarins frá 1997. Nýi fundurinn á að setja heiminum ný markmið um minni útblástur næstu árin. Undanfarið hafa ýmis ríki viðrað tilboð sín. Ýmsar prósentur hafa flogið um fréttir, en þær eru ekki sambærilegar. Grunnárið er misjafnt, þótt endaárið sé oftast 2020. Sum ríki reikna frá 1990, önnur frá 1995 eða 2005. Misjafnt kemur út úr slíkum reikningi. Því verður að hafa fyrirvara á fullyrðingum um, að eitt tilboð sé öðru betra eða lakara. Almennt vilja ríki Vestur-Evrópu öfluga minnkun, en tregust í taumi eru Kína og Bandaríkin.
Skríllinn tók völdin

Gunnar Bragi Sveinsson framsóknarmaður hefur talað 79 sinnum á Alþingi um IceSave. Birgir Ármannsson sjálfstæðismaður hefur talað um það 64 sinnum. Aðrir þingmenn stjórnarandstöðunnar fylgja fast á eftir. Skríllinn hefur tekið völdin á Alþingi, þótt hann sé í minnihluta. Forseti Alþingis er í fínimannsleik í Albaníu og víðar meðan Alþingi brennur. Ásta Ragnheiður Jóhannesdóttir er óhæf til að vera forseti Alþingis. Hefur enga stjórn. Á að kalla á fund og láta afgreiða afbrigði. Það feli í sér, að haldinn verði linnulaus fundur um IceSave án matar- og klósetthlés, unz umræðu er lokið.
Grýlur fara með rangt mál

Hreinar skuldir þjóðarbúsins við útlönd nema rúmum 500 milljörðum króna. Þá er búið að draga frá erlendar eignir og tjón erlendra kröfuhafa gömlu bankanna. Ekki er þá búið að gera ráð fyrir IceSave, en ég geri ráð fyrir, að sú skuld verði 150 milljarðar. Af því má ráða, að IceSave verði fjórði hluti Davíðsvandans hjá ríkinu. Afgangurinn stafar að hálfu af gjaldþroti Seðlabankans og að hálfu herkostnaði ríkisins við að endurreisa innlenda bankaerfið. Þetta eru háar tölur, en samt ekki nema brot af því, sem ýmsar Grýlur hafa hampað. Ef krónan braggast eitthvað, lagar það svo stöðuna enn.
Nótt eftir nótt eftir nótt

Stjórnarflokkarnir hafa óhæfa forustu á Alþingi. Meirihlutinn á að samþykkja eftir þörfum kvöld- og næturfund í striklotu. Dag eftir dag, nótt eftir nótt, viku eftir viku. Alls ekki hleypa öðrum málum inn á milli. Alls ekki. Bera því við, að afgreiðsla IceSave sé að falla á tíma. Taka málið í einni bunu og opinbera skrílslæti minnihlutans. Ef stjórnarflokkarnir hafa ekki döngun til að verjast, eru þeir óhæfir til að stjórna þjóðinni. Annað hvort pakka þeir í vörnina nú strax eða þeir láta sig bara hverfa frá völdum. Það þýðir ekkert Elsku Mamma, er brennuóðir hrunverjar sækja hart að lýðræðinu.
Stjórnað með yfirlýsingum

Jóhanna Sigurðardóttir innleiddi þá stjórnun að gefa út yfirlýsingar. “Það verður skoðað” er kjörorð hennar. Til dæmis sagði hún gegnsæi eigi að ríkja í kerfinu. Áður sáust óskir stjórnvalda ýmist í reglugerð eða lagafrumvarpi. Eftir því, hvort þær rúmuðust innan ramma laga eða ekki. Viljayfirlýsingar Jóhönnu hafa hins vegar ekkert gildi. Enda gerist ekkert í framhaldi þeirra. Til dæmis urðu bankar ekkert gegnsæir. Aðrir ráðherrar tóku upp sið Jóhönnu. Gylfi Magnússon tók undir fögur orð um gegnsæi, en gerði ekkert. “Það verður skoðað” sagði hann í dag um sölu risafyrirtækja í einingum. Billeg stjórnun.
Davíð einn á heimsmetið

Davíð Oddsson einkavinavæddi Landsbankann og vinir hans þar smíðuðu IceSave. Kostnaður okkar af því verki hans er óviss, en gæti numið 150 milljörðum. Davíð Oddsson grýtti veðlausu fé í banka í fyrra, er hann vissi að þeir voru gjaldþrota. Jafnframt afnam hann bindiskyldu bankanna. Gegn þessum gerðum hans þýðir ekki að vitna í varnaðarorð í prívatsamtölum. Kostnaður okkar af því verki hans er 300 milljarðar. Davíð Oddsson einkavinavæddi alla bankana og þeir trylltust í eftirlitsleysi hans. Kostnaður okkar af því verki hans er 300 milljarðar. Allur Davíð kostar okkar 750 milljarða. Það er heimsmet.
Gæludýr er ekki kerfishrun

IceSave fól ekki í sér neitt kerfishrun og verður aldrei túlkað sem slíkt af dómstólum. IceSave var mál eins banka einkavinavædds. Davíð Oddsson trassaði að stöðva útgerð Landsbankans erlendis, svo einfalt er það. IceSave varðar ekki Kaupþing og Glitni, sem áttu banka erlendis á erlendri ríkisábyrgð. Aðeins reikningar Landsbanka Davíð voru reknir á íslenzka ábyrgð. Raunar var bankinn gæludýr Davíðs og Sjálfstæðisflokksins, meðan Kaupþing var gæludýr Halldórs Ásgrímssonar og Framsóknarflokksins. Ef Ísland hygðist neita að borga IceSave Davíðs á forsendu kerfishruns, verður bara hlegið erlendis.
Sendiherrar út á fjárframlög

Barack Obama hefur ráðið tugi greiðvikinna fjármálafursta sem sendiherra víða um heiminn. Mörg veigamestu embættin lenda í höndum slíkra, þar á meðal í Bretlandi, Frakklandi og Þýzkalandi. Hefur lengi tíðkazt í bandarískri pólitík, en Obama gengur lengra í spillingu en George W. Bush. Obama hefur líka neitað að undirrita alþjóðabann við jarðsprengjum, sem 150 ríki hafa staðfest. Leggur fram lélegt tilboð um útblástur skaðlegra lofttegunda. Magnar stríðið við Afganistan. Margir voru hrifnir af ræðumennsku hans, er hann bauð sig fram. Ég sagði hins vegar þá, að hann væri ódýr kjaftaskur.
Hirðið kvótann úr strækunni

Gott tækifæri skapast, er sjómenn og útvegsmenn sigla flotanum í land vegna afnáms sjómannaafsláttar. Þá er rétt að taka kvótann af skipunum, sem verða við festar og nýtast ekki þjóðinni. Ríkið getur leigt kvótann til þess, er bezt býður, úr þeim hópi, sem hann vilja nýta. Hvort sem er segir í lögunum, að þjóðin eigi kvótann. Bankar og grínistar útgerðarinnar komu sér samt saman um, að kvótann mætti veðsetja. Ríkið getur ekki tekið ábyrgð á þeim gerningi. Nú skapast því færi á að hirða kvótann strax fyrir hönd eigandans, þjóðarinnar allrar. Hart verður að mæta hörðu, ef þjóðin er tekin haustaki.
Ölæði og verðlaunin

Barack Obama hefur ákveðið að undirrita ekki alþjóðabann við jarðsprengjum, sem 150 ríki hafa staðfest. Hann líkist Georeg W. Bush að því leyti. Obama ákvað um helgina að fjölga hermönnum um Afganistan. Hann er verri en Bush að því leyti. Obama hefur ákveðið að leggja fram lélegt tilboð um minni útblástur skaðlegra lofttegunda, líkist Bush að því leyti. Ætlar ekki að vera við lokahrinu loftslagsfundarins mikla í Kaupmannahöfn. Ég skil ekki, hvernig innantómur kjaftaskur og skaðvaldur fær friðarverðlaunin. Hallast að því, að norsku þingmennirnir í nefndinni hafi afgreitt málið í ölæði.
Brasílíska baunasúpan

Brasilia er nýjasta rósin í fjölbreyttum garði etnískra veitingahúsa hér í bæ. Fékk þar í gær einkennisrétt frá Rio de Janeiro. Feijoada er flókin og þykk baunasúpa með svartbaunum og nokkrum tegundum af kjöti og bjúgum. Á hliðardiski voru hrísgrjón, appelsínubátar og steikt maníok-mjöl, Farófa. Fínt í frostinu á Skólavörðustíg. Aðalréttir kosta um 1600 krónur. Brasilía er á tveimur hæðum á Óðinsgötu-horninu, þar sem áður var bakarí. Að innan er staðurinn í grænum fánalit landsins, bar, borðdúkar, risamálverk og veggir. Gaman er að fá hingað í fásinnið nýstárlega strauma frá fjarlægum ströndum.
Flýja í eyjar og eyðimerkur

Þeir, sem stjórna heiminum, hafa glatað fullveldinu. Geta ekki lengur haldið fundi í stórborgum heimsins. Andófsmenn og aðgerðasinnar taka völd á götum. Þannig var það í Seattle fyrir tíu árum og þannig verður það núna í Genf og Kaupmannahöfn. Heimsviðskiptastofnunin þingar í Genf og loftslagsráðstefna verður senn í Kaupmannahöfn. Á þessum fundum mun skýrt koma í ljós gjáin milli ráðandi afla og andmælafólks. Því neyðast trausti rúnar stofnanir að þinga í eyðimörkum á borð við Dubai og Doha. Þar eru bara kúgaðir Arabar. Þetta ástand má kalla flótta fjölþjóðastofnana út í eyjar og eyðimerkur.
Ræður ekki við hrunverja

Ásta Ragnheiður Jóhannesdóttir hefur ekki stjórn á Alþingi. Þar tala þeir út í eitt, sem vilja fella stjórnina. Minnihlutinn fæst ekki til að hætta að tala um IceSave, þótt búið sé að segja allt tífalt. Hann gerir athugasemdir við þingsköp og framleiðir nýjar reglur um þau eftir þörfum. Auðvitað á að setja upp linnulausan fund án nokkurs hlés til að klára IceSave. Andstaðan getur skipzt á um að fá sér að éta og fara á klósettið. Öðrum málum verður að fresta, unz þessu lykilmáli er lokið. Ófært er, að minnihluti hafi þingið í gíslingu í rúmlega hálft ár. Fundið því dag og nótt, alla daga vikunnar.